Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Matayi
17:1-27
-
Diandamuka mpala dia Yezu (1-13)
-
Ditabuja bu lutete lua mutâda (14-21)
-
Didianjila kumanyisha kabidi lufu lua Yezu (22, 23)
-
Tshitadi tshifuta ne dikuta dia tshinjanja dia mukana mua mushipa (24-27)
17 Matuku asambombo pashishe, Yezu wakangata Petelo ne Yakobo ne muanabu Yone, kubandaye nabu ku mukuna mule bobu nkayabu.+
2 Wakandamuka kumpala kuabu; mpala wende wakatua nsese bu dîba, bilamba biende bia pa mutu biakabalakana bu butoke.+
3 Nunku monayi! Mose ne Eliya bakabamuenekela bayukila nende.
4 Ke Petelo kuambila Yezu ne: “Mukalenge, mbitambe buimpe mutudi muaba eu. Wewe musue, nengase ntenta isatu muaba eu: umue webe, umue wa Mose, ne umue wa Eliya.”
5 Patshivuaye wakula, monayi! ditutu divua dikenka diakababuikila, ne monayi! dîyi diakapatuka mu ditutu diamba ne: “Eu udi Muananyi, munanga, undi muanyishe.+ Mutelejayi.”+
6 Pakumvua bayidi dîyi edi, bakatua mpala yabu panshi, bakumvua buôwa bua bungi menemene.
7 Ke Yezu kusemena, kubalengaye wamba ne: “Jukayi. Kanutshinyi to.”
8 Pakabandulukabu, kabakamona muntu mukuabu anu Yezu nkayende.
9 Pavuabu benda bapueka ku mukuna, Yezu wakabatumina dîyi ne: “Kanuambidi muntu nansha umue tshikena kumona etshi too ne pajudibua Muana wa muntu ku lufu.”+
10 Kadi, bayidi bakamukonka ne: “Nunku, bua tshinyi bafundi badi bamba ne: Eliya udi ne bua kuanji kulua kumpala?”+
11 Wakabandamuna ne: “Bushuwa, Eliya udi ulua, neakajilule malu onso.+
12 Kadi, ndi nnuambila ne: Eliya ukadi mulue, ne kabavua bamujingulule to, kadi bakamuenzela tshionso tshivuabu basue.+ Mu mushindu eu kabidi, Muana wa muntu neakenge ku bianza biabu.”+
13 Nunku, bayidi bakajingulula ne: uvua ubambila bua Yone Mubatiji.
14 Pakafikabu kudi musumba wa bantu,+ muntu mukuabu wakalua kudiye, wakamutuila binu, kuambaye ne:
15 “Mukalenge, umvuila koku muananyi wa balume luse bualu udi ne tshiseki ne udi usama. Misangu ne misangu udi ukuluka mu kapia ne mu mâyi.+
16 Mvua mulue nende kudi bayidi bebe, kadi kabavua bakokeshe bua kumuondopa to.”
17 Yezu wakandamuna ne: “Nuenu tshipungu tshia bantu badi kabayi ne ditabuja ne bakonyangale,+ ndi ne bua kutungunuka ne kuikala nenu too ne dîba kayi? Ndi ne bua kutungunuka ne kunuleja lutulu too ne dîba kayi? Luayi nende kundi.”
18 Pashishe Yezu wakatandisha demon, kupatukaye munda mua muana, ne muana wakondopibua kumbukila ku dîba adi.+
19 Pashishe bayidi bakalua kudi Yezu pa nkayabu, bakamukonka ne: “Bua tshinyi katuvua bakokeshe bua kumuipata?”
20 Yeye wakabambila ne: “Mbua ditabuja dienu dikese. Bualu, bulelela ndi nnuambila ne: nuenu ne ditabuja bunene bua lutete lua mutâda, nenuambile mukuna eu ne: ‘Umbuka muaba eu, ndaku kuaka,’ wowu newumbuke, ne kakuena bualu buanukolela.”+
21 ——
22 Pavuabu badisangishe pamue mu Galela ke pavua Yezu mubambile ne: “Nebafile Muana wa muntu mu bianza bia bantu+
23 ne nebamushipe, ne dituku disatu neajudibue.”+ Nanku bakabungama bikole menemene.
24 Pakafikabu ku Kapênuma, bantu bavua balambuisha tshitadi tshia drakma ibidi bakaya kudi Petelo, bakamuebeja ne: “Mulongeshi wenu katu ufuta tshitadi tshia drakma ibidi anyi?”+
25 Yeye wakandamuna ne: “Eyowa, utu ufuta.” Kadi pakabuelaye mu nzubu, Yezu wakanji kuyukila nende, wakamba ne: “Simona, udi wela meji kayi? Bakalenge ba pa buloba batu bangata difutu anyi tshitadi tshia pa muntu kudi banganyi? Nkudi bana babu balela anyi nkudi benyi?”
26 Pakambaye ne: “Nkudi benyi,” Yezu wakamuambila ne: “Nunku bana kabatu bafuta bitadi to.
27 Kadi, bua katubalenduishi,+ ndaku ku mbuu, wele ndobo mu mâyi, wangate mushipa wa kumpala udi upatuka, ne paudi ubulula mukana muawu, neusangane dikuta dia tshinjanja tshia arjan. Udiangate, ubapeshadi buanyi meme ne buebe wewe.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Matayi 17
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk unk lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn unk lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn lua_Latn lua_Latn lua_Latn eng_Latn